दिल्ली: आईजीआई एयरपोर्ट पर चोरी के आरोप में बीएसएफ का ASI गिरफ्तार  
महिला ने की थी पुलिस को शिकायत 
अपनी नई पोस्टिंग के लिए बागडोगरा जा रहा था आरोपी जवान
9 जून की है यह घटना
दिल्ली के इंदिरा गांधी अंतरराष्ट्रीय हवाई अड्डे पर बीएसएफ के एक जवान को चोरी के आरोप में गिरफ्तार किया गया है. पुलिस ने आरोपी की पहचान एएसआई नरेश कुमार के रूप में की है. अभी तक की जांच में पता चला है कि आरोपी एएसआई अपनी नई पोस्टिंग के लिए बागडोगरा जा रहा था. घटना के समय आरोपी युवक नशे में था. दिल्ली पुलिस (आईजीआई) के डीसीपी संजय भाटिया ने बताया कि 9 जून की सुबह एक महिला अपने पति के साथ श्रीनगर जा रही थी. एयरपोर्ट पर बोर्डिंग पास लेने के बाद वो श्रीनगर जाने के लिए बोर्डिंग गेट संख्या 41 के पास बैठी थी. उसने अपना पर्स साथ कुर्सी पर रखा था.
इसी दौरान आरोपी उसकी सीट के पास आया और उसने पर्स में रखे गहने चुरा लिए. महिला को इसकी जानकारी तब मिली जब उसने बोर्डिंग करने से पहले कुछ निकालने के लिए अपना पर्स देखा. महिला ने बाद में इसकी शिकायत पुलिस को दी. इसके बाद हमारी टीम ने आईजीआई एयरपोर्ट पर लगे सीसीटीवी कैमरे की फुटेज खंगालने के बाद आरोपी की पहचान की. हमनें आरोपी के पास महिला की चीजें बरामद की. 
गौरतलब है कि आईजीआई एयरपोर्ट पर चोरी की यह कोई पहली घटना नहीं है. पिछले ही साल कार्गो से मोबाइल फोन की कथित रूप से चोरी करने के मामले में गोएयर के दो कर्मचारियों को गिरफ्तार किया गया था.पुलिस ने बताया था कि पटना से गो एयर के विमान से दिल्ली आये कार्गो शिपमेंट से मोबाइल फोन चोरी होने की शिकायत 19 सितंबर को दर्ज कराई गई थी. हवाई अड्डा पुलिस उपायुक्त संजय भाटिया ने कहा था कि चोरी हुए मोबाइल फोन के आधार पर तथ्य जुटाकर छापेमारी की गई. इसी सिलसिले में एरो सिटी से सचिन मानव (30) और सतीश पाल (40) को गिरफ्तार किया गया था. दोनों आरोपियों ने इस मामले में अपनी संलिप्तता स्वीकार की थी.